b"\n_START_ARTICLE_\nTyburn (elv)\n_START_PARAGRAPH_\nTyburn er ei sideelv til Themsen som i dag g\xc3\xa5r i kulvert gjennom de vestlige delene av sentrale London. Den kommer fra h\xc3\xb8ydedragene ved Hampstead, renner gjennom Regents Park og St. James's Park og ut i Themsen i Pimlico n\xc3\xa6r Vauxhall Bridge._NEWLINE_Mens omr\xc3\xa5dene utafor City of London enn\xc3\xa5 ikke var bymessig bebygd, rant Tyburn ut i v\xc3\xa5tmarkene langs Themsen s\xc3\xb8r for dagens Green Park. Her delte den seg i to l\xc3\xb8p; et som rant ut nord for dagens Whitehall og et s\xc3\xb8r for der parlamentet ligger i dag. Mellom disse to l\xc3\xb8pene hadde det danna seg ei grus\xc3\xb8r \xe2\x80\x93 Thorney \xe2\x80\x93 som Westminster Abbey ble anlagt p\xc3\xa5._NEWLINE_Fra 1200-tallet ble Tyburn tatt i bruk som vannkilde for byens befolkning. Vannet ble ledet gjennom uthulte almestokker fram til vannposter. Etter som byens befolkning vokste og de mer byn\xc3\xa6re elvene Themsen, Walbrook og Fleet \xe2\x80\x93 foruten kilder som Goswell og Clerkenwell \xe2\x80\x93 ble mer og mer forurensa, ble vannet fra den mer avsidesliggende Tyburn stadig viktigere. Vann fra Tyburn ble ledet fram til et reservoar omtrent der Bond Street undergrunnsstasjon ligger i dag. Herfra ble det f\xc3\xb8rt i l\xc3\xa6rr\xc3\xb8r til Cheapside inne i byen. En annen ledning, bygd av William Lamb forsynte Holborn. Denne lever videre i gatenavnet Lamb's Conduit Street. Londons vannforsyning undergikk en radikal forbedring med bygginga av New River i 1613, og Tyburn kunne oppgis som drikkevannskilde og uten motforstillinger omgj\xc3\xb8res til den underjordiske kloakken den er i dag._NEWLINE_Tyburn ble ogs\xc3\xa5 et navn p\xc3\xa5 omr\xc3\xa5det omkring elva, men dette har g\xc3\xa5tt mer ut av bruk til fordel for Marylebone og Mayfair. Oxford Street het tidligere Tyburn Road og Park Lane Tyburn Lane. Tyburn var ellers mest kjent som rettersted for grevskapet Middlesex mellom 1100-tallet1100- og 1700-tallet, og \xc2\xabTyburn Tree\xc2\xbb var den folkelige betegnelsen p\xc3\xa5 galgebakken som opprinnelig l\xc3\xa5 ved elvebredden, men som p\xc3\xa5 1500-tallet ble flytta opp til stedet der Marble Arch ligger i dag._NEWLINE_Tildekket av betong, murstein, parkanlegg og veier flyter Tyburn gjennom ledninger i bakken for hele sitt l\xc3\xb8p, inkludert en del under Buckingham Palace, og dets l\xc3\xb8p har v\xc3\xa6rt benyttet som lokal kloakk som er knyttet til Londons kloakksystem. Marylebone Lane (W1), som motsetter seg veinettets m\xc3\xb8nster, f\xc3\xb8lger l\xc3\xb8pet til Tyburns l\xc3\xb8p av hva som var dens venstre bredde gjennom landsbyen Marylebone."